εδοξεν τη βουλη και τω δημω γνωμη αρχοντων και υψικλεους [τ]ου υ[ψικλε]ους του μενανδρου γραμματεως δημου και μενιππου του τειμοκλεους του π[ο]λεμαρχου του επι της χωρας στρατηγου επει τιτος αντωνιος αδραστου υιος κυρε[ι]να λυσιμαχος γρυπος ανηρ της πρωτης ταξεως και γενους πολλα και μεγαλα εν πασ[ι] παρεσχημενου τη πατριδι και αυτος απο πρωτης ηλικιας νεικησας παντας ηθων τε σεμνοτητι και εναρετου βιου αγωγη και καθ εαυτον κατα εργα κοσμησας την του γενους δοξαν και εν αις ετελεσεν αρχα[ι]ς και υπηρεσιαις και πρεσβειαις και αγορανομιαις πολυτελεσιν και επιδοσεσιν και λιτουργιαις μεγαλοψυχοις και αρχιερωσυνη πολυτελεστατη τα νυν μετηλλακχεν ο [δ]ε δημος ημων επι τω γεγονοτι αχθεσθεις επηνεχθη τειμησαι τον ανδρα και μετη[λ]λακχοτα ταις τειμαις και στεφανωσαι αυτον τω της αρ[ε]της στεφανω παραμυθησασθαι δε και αντωνιαν νεικοτειμου θυγατερα τατιαν την μητερα αυτο[υ] δεδοχθαι τη βουλη και τω δημω τετειμησθαι και μετηλλακχοτα αντωνιον λυσιμαχον ανδρα πασης αξιον τειμης τα[ι]ς καλλισταις τειμαις εστεφανωσθαι δε αυτον κατα αξιαν τω της αρετης στεφανω παρηγορησθαι δε και αντωνιαν νεικοτειμου θυγατερα τατιαν την μητερα αυτου ευθαρσως το συνβεβηκος υπο του δαιμονος ενεν[κε]ιν.
MAMA 8, no. 408